《游趵突泉》
清代·陈德正

万斛涌地出，一气恣喷薄。横泻独潺湲，直上谁激搏。

虹垂浪跋立，珠错波翻落。咽石声喧豗，照日光的铄。

应知造化奇，不假人工凿。翕辟秘玄关，往来一橐龠。

窍开鼓愈张，机转流不涸。芥纳通一源，派引分万壑。

泛衍交沦漪，澄深杳渟著。尘缨清可濯，瓢饮旨堪酌。

缅想乘槎游，自得观濠乐。倚槛怅踌躇，无由御黄鹤。

作者简介：陈德正，字醇叔，号葛城，安州人。雍正庚戌进士，授吏部主事，历官陕西按察使。有《葛城诗稿》。